L-istess kif għamel ħaddieħor, l-editur ta' The Sunday Times of Malta illum induna. Meta nhar l-Erbgħa xandart l-istorja li Nickie Vella de Fremeaux kienet talbet li tinfired legalment minn ma' żewġha Adrian Delia , niżlet fuqi xita qalila ta' tgħajjir. Kif sostniet illum The Sunday Times of Malta, ma kien hemm ebda dubju li l-istorja kienet waħda ta' interess pubbliku. Madankollu, b'ċerta pompożità numru ta' 'ġurnalisti' ma qablux. Josanne Cassar ħarġet tippriedka li 'l-problemi matrimonjali m'humiex ta' interess pubbliku' . Brian Hansford qal li min hu mingħajr dnub għandu jgara l-ewwel ġebla u wissa' li jien m'għandix il-kredenzjali li nikteb dwar l-istorja għax jien kont iddivorzjat u rġajt iżżewwiġt. Josef Caruana, li qabel sar kandidat Laburista kien jiddeskrievi lilu nnifsu bħala ġurnalist mal- General Workers Union , ipparaguna l-istorja ma' waħda li kienet żgur tikteb Daphne Caruana Galizia — hawn għandu raġun — u allura x-xandir tal-istorja għandu jiġu kundannat minn kulħadd. Hawn m'għandu raġun xejn. Albert Gauci Cunningham, li kien prominenti fil-filliera ta' quddiem tal-kampanja Tagħna Lkoll u issa editur tal-ġurnal Illum , qal li din l-istorja kien ilu jaf biha iżda ma kienx xandarha għaliex jikkunsidra lilu nnifsu bħala bniedem diċenti. U għaliex hu bniedem diċenti, ħatar lilu nnifsu bħala l-ġudikant dwar dak li għandu jixxandar u dak li għandu jiġi mistur mill-pubbliku. Tifhmunix ħażin. Mhux qed ngħid li dawk il-ġurnalisti kollha li ddeċidew li l-istorja ma jxandruhiex qabel xandartha jien huma ġwejjef anki jekk dawn ma xandruhiex għal raġunijiet ta' partiġġjaniżmu. Bħali, wħud minnhom kienu bejn ħalltejn ixandruhiex jew le u spiċċaw ma xandruhiex għal raġunijiet li jien ma qbiltx magħhom iżda li jien ċertament nirrispetta. Iżda dawn l-ipokriti li semmejt ġibdu l-ħabel tal-aġenda kemm tal-Partit Laburista kif ukoll tal-Partit Nazzjonalista. U l-qofol ta' din l-aġenda hu li Adrian Delia għandu jinżamm f'postu u kull min jażżarda jisfida din il-pożizzjoni għandu jissikkett bit-theddid. Bdejt billi semmejt lil Cassar, Hansford, Caruana u Gauci Cunningham għaliex isejjħu lilhom infushom ġurnalisti. Huma biss ġurnalisti taparsi għaliex fil-fatt huma propagandisti li qed jagħmlu sforz ko-ordinat biex jaqdu l-interessi tal-Partit Laburista. U hu fl-interess tal-Partit Laburista li Adrian Delia jinżamm f'postu. M'għandniex xi ngħidu, Adrian Delia wkoll għandu appoġġ qawwi fil-partit tiegħu. Frank Portelli kien perċimes. Kien hemm ukoll kummenti li jqażżu fil- Facebook li kienu mill-aktar velenużi u vjolenti. Kien hemm ukoll sensiela ta' qlajjiet: li jien "attakkajt lil ulied Adrian Delia", li jien "ħadt pjaċir bid-diżgrazzji ta' ħaddieħor", li jien "irrid naqlibha lil Adrian Delia bħala kap tal-partit" u li jien "lil Adrian Delia irrid neħodlu lil martu". Dawn l-invenzjonijiet tal-waħx, li kienu l-uniku għajn ta' informazzjoni għal dawk li ma sabux il-ħin li jaqraw l-artiklu ta' 180 kelma li jien kont ktibt li fiħ ma kellu xejn minn dan kollu, ħajjar lil ċerti kummentaturi – anonimi u m'humiex – biex jawguraw lili u lil uliedi li ninħakmu minn mard terminali, li nkunu vittmi ta' inċident fatali jew ta' ċerta vjolenza. Kont bi ħsibni nirriproduċi hawn uħud minn dawn il-kummenti mimlijin ħdura iżda wara li erġajt qrajthom, reġa' bdieli. Hija ħaġa tassew ironika li min jixli lil ħaddieħor bil-ħdura tant ikun mimli sa ruħ ommu biha. Anki fuq din l-istorja kien hemm min waħħal f'Daphne Caruana Galizia għalkemm din issa ilha mejta għal aktar minn sena. Madwar id-dinja, artiklu bħal tiegħi kien jixxandar f'radda ta' salib fil-ġurnali ewlwnin għaliex l-istorja kienet waħda imsejsa fuq fatti. Iżda hawn Malta min jażżarda jiddefendi l-kontenut tal-artiklu tiegħi, jispiċċa wkoll jaqlagħha fuq rasu speċjalment dawk li jippruvaw jiddiskutu s-suġġett fuq il- Facebook b'mod ċivilizzat. Ir-rabja tal-partitarji tal-PN – li hi waħda ġenwina – ġiet immirata għal fuqi. Membri tal-Partit Nazzjonalista investew bil-kbir fil-kap tal-partit. Tellawħ, appoġġjawħ u qiegħdu t-tamiet kollha tagħhom fih. B'sinċerità. Bħala partitarji lejali qed jimmaġinaw li huma fid-dmir li jimmobilizzaw il-forzi kollha tagħhom kontra dawk kollha li jikkritikawh. U l-kitbiet tiegħi qed jimmaġinaw li huma frott ta' xi "aġenda" li għalihom tfisser ambizzjoni politika. Iżda dak li ma jistgħux iniżżlu qed jikkargalhom ir-rabja tagħhom: jiġifieri li l-istorja dwar is-separazzjoni ta' Adrian Delia x'aktarx se twassal għal konklużjoni li se tkun inevitabbli anki għalihom. Aqraw l-artiklu ta' Saviour Balzan fil- Malta Today tal-lum . Mhux soltu li nirrakkomanda dak li jikteb Saviour Balzan iżda l-analiżi li għamel hi ġusta, korretta u inevitabbli. Adrian Delia se jkollu jitlaq għaliex, fi kliemu, "libes żarbun li ma jiġieħx". Dawn huma l-istess kliem li Daphne Caruana Galizia — persuna li Saviour Balzan qatt ma ra għajn m'għajn — kienet użat sena w nofs ilu biex tiddeskrivi lil Adrian Delia meta kien tfaċċa fix-xena u wera' r-rieda li jmexxi lill-PN. Il-fatt biss li ser jinfired minn ma' martu ma jiskwalifikaħx mill-kariga ta' prim ministru. Kif isostnu bir-raġun kollu s-segwaċi tiegħu, Alfred Sant u Simon Busuttil ma kellhomx żwieġ feliċi. Dan sa ċertu punt japplika wkoll għal Ġorġ Borg Olivier u Dom Mintoff. U Karmenu Mifsud Bonnici iż-żwieġ qatt ma kien daħal għalih. Iżda kif jispjega Saviour Balzan, f'din l-aħħar sean ħafna kienu dawk li ntebħu għaliex Adrian Delia m'għandux dak kollu li jeħtieġ biex jaspira li jkun prim ministru. Taħt il-qoxra ta' storja dwar falliment f'żwieġ, teżisti storja oħra ta' persuna li għażel karriera li ma tgħoddx għalih. L-istorja li xandret il- Malta Today dwar il-konversazzjonijiet li kellu Herman Schiavone dwar it-tluq mix-xenarju ta' Adrian Delia mhix korretta għal kollox. Id-dubji ta' Herman Schiavone ma bdewx f'dawn il-ġranet. Dan il-fatt jista' jissorprendi lil bosta peress li Herman Schiavone kien wieħed minn ta' quddiem fl-appoġġ tiegħu għal Adrian Delia. Madankollu din il- website se turi li saħansitra f'Marzu li għadda Herman Schiavone kien għamilha ċara u tonda li kien hemm mod wieħed biss li biħ Adrian Delia seta' jtemm il-kariga tiegħu: permezz ta' riżenja rapida u dinjituża. U l-inkwiet tiegħu ma kienx dwar il-ħila ta' Adrian Delia li jżomm lill-familja tiegħu flimkien. L-inkwiet tiegħu kien dwar il-ħila ta' Adrian Delia li jżomm il-bogħod mill-vizzju tax-xorb żejjed. Din l-istorja kollha dwar Adrian Delia ma tittrattax dwar dawk il-ġurnalisti ħodor li jikxfu s-sigrieti iżda dwar dawk in-nies involuti fil-politika li jippruvaw igħattulu xturu. Għal xhur sħaħ, dawk li huma qrib Adrian Delia setgħu jintebħu li l-kariga li qed jokkupa mhix ħobż għal snienu. U minkejja dan, uħud minnhom kulma qegħdin jaraw huwa l-mod kif jistgħu jibqgħu fil-wiċċ billi jużaw lit- trolls bħala għodda biex jintimidaw u jsikktu lill-ġurnalisti. Minkejja l-fatt li xi ġurnalisti ddeċidew li ma jxandrux dak li kienu diġà jafu dwar iż-żwieġ ta' Adrian Delia qabel kont sirt naf jien għax dehrilhom li ma kienx lok li jagħmlu dan, oħrajn l-istorja ma xandruhiex għaliex beżgħu mill-konsegwenzi. U qagħdu gallarija jistennew sakemm ixandarha ħaddieħor. Kulħadd fehem li r-reazzjoni kienet se tkun waħda vjolenti u din kienet ir-raġuni li qagħdu lura. Jien m'jinix xi martri u r-reazzjonijiet li rajt ma' wiċċi ma kienu pjaċevoli xejn. Għad jasal stadju li fih ir-riskju ma jibqax raġjonevoli u l-impatt fuq il-familja tiegħi u wliedi jsir ukoll inaċċettabbli. Ikun jum li fih dawk li qed ikesksu lit- trolls fil- Facebook groups igħidulhom x'għandhom jagħmlu biex ibeżżgħu lill-ġurnalisti u jġibuha żewġ. Il-ħażen mhux qiegħed fil-persuna ta' Herman Schiavone li forsi rabat ix-xorti politika tiegħu ma' mexxej ta' partit li issa beda' jara' l-qamar fil-bir. Lanqas qiegħed ma' oħrajn li bħal Herman Schiavone rabtu xortihom bl-istess mod iżda li r-realtà ta' quddiem wiċċhom għadhom ma jistgħux iniżżluha. Il-ħażen jinsab fil-persuna tal-prinċep Laburista tad-dlamijiet li għandu kull interess li jara li Adrian Delia iżomm postu sabiex iċ-ċens tal-PN fl-oppożizzjoni jibqa' perpetwu. Stejjer bħal dawn qatt m'għandhom jiġu mistura. Il-verità għandha tingħad. Il-PN għandu jqum fuq tiegħu, iħaddem l-istrutturi demokratiċi tiegħu biex isewwi l-iżbalji u jippreżenta lilu nnifsu bħala alternattiva kredibbli għat-tirannija eġemonika tal-Labour. Previous: GUEST POST: m'hemmx dubju li l-istorja mhux biss hi ta' interess pubbliku – hi wkoll ta' interess għall-membri tal-PN Next: Schiavone jiddeskrivi lill-kap tal-PN wara li jkun "xorob erba' grokkijiet": "Adrian ikun qisu żibel" window._taboola = window._taboola || []; _taboola.push({ mode: "alternating-thumbnails-a", container: "taboola-below-article-thumbnails", placement: "Below Article Thumbnails", target_type: "mix" });
"Libes żarbun li ma jiġieħx"